[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 20.4.2011

COM(2011) 224 τελικό

2011/0091 (NLE)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

ο οποίος τροποποιεί τον κανονισμό (ΕΚ) αριθ. 521/2008 για τη σύσταση της κοινής επιχείρησης «Κυψέλες καυσίμου και υδρογόνο»

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Αιτιολόγηση και στόχοι της πρότασης

Οι Κοινές Τεχνολογικές Πρωτοβουλίες (ΚΤΠ) εντάχθηκαν στο έβδομο πρόγραμμα πλαίσιο (7ο ΠΠ)[1] βάσει του άρθρου 187 της ΣΛΕΕ (πρώην άρθρο 171 της συνθήκης ΕΚ) ως τρόπος δημιουργίας συμπράξεων δημοσίου-ιδιωτικού τομέα στην έρευνα σε ευρωπαϊκό επίπεδο. Οι ΚΤΠ αντικατοπτρίζουν την ισχυρή δέσμευση της ΕΕ για τον συντονισμό των ερευνητικών προσπαθειών, την ενίσχυση του Ευρωπαϊκού Χώρου Έρευνας και την επίτευξη των στόχων της Ευρώπης για την ανταγωνιστικότητα.

Η κοινή επιχείρηση «Κυψέλες καυσίμου και υδρογόνο» (ΚΕ ΚΚΥ) ιδρύθηκε δυνάμει του κανονισμού (ΕΚ) 521/2008 της 30ής Μαΐου 2008. Τα τρία μέλη, ο Βιομηχανικός Όμιλος (ΒΟ), ο Ερευνητικός Όμιλος (ΕΟ) και η Ευρωπαϊκή Επιτροπή, αναλαμβάνουν από κοινού τη χρηματοδότηση των διοικητικών και λειτουργικών δαπανών.

Ευθύς εξαρχής προϋπόθεση για τη συμμετοχή της βιομηχανίας ήταν η ίδια να συνεισφέρει οικονομικά το 50% των τρεχουσών δαπανών (από κοινού με την Επιτροπή), η δε συνεισφορά της βιομηχανίας σε είδος στις λειτουργικές δαπάνες να ισοδυναμεί τουλάχιστον με τη χρηματοοικονομική συνεισφορά της Επιτροπής.

Από τότε που ιδρύθηκε η ΚΕ ΚΚΥ έχει δημοσιεύσει τρεις προσκλήσεις υποβολής προτάσεων: η πρώτη αφορά 28,1 εκατ. ευρώ, η δεύτερη 73,1 εκατ. ευρώ και η τρίτη 89,1 εκατ. ευρώ. Η διάταξη για την ισοδύναμη συνεισφορά της βιομηχανίας στις λειτουργικές δαπάνες σημαίνει ότι η βιομηχανία πρέπει επίσης να καλύπτει συνεισφορές σε άλλους συμμετέχοντες (συμπεριλαμβανομένων των πανεπιστημίων, των ερευνητικών κέντρων, των δημοσίων φορέων, κ.λπ.) για όλα τα είδη δραστηριοτήτων (συμπεριλαμβανομένης της βασικής έρευνας).

Το αποτέλεσμα των δύο πρώτων προσκλήσεων υποβολής προτάσεων της ΚΕ ΚΚΥ ήταν ότι τα ανώτατα επίπεδα χρηματοδότησης πρέπει να αξιολογούνται συστηματικά και να μειωθούν για όλους τους συμμετέχοντες. Για τις δύο πρώτες προσκλήσεις η απαίτηση ισοδύναμης συνεισφοράς οδήγησε σε σημαντική μείωση της απόδοσης των άμεσων δαπανών: για τις μεγάλες βιομηχανίες από 50% σε 33% της συνεισφοράς της ΚΕ ΚΚΥ και για τις ΜΜΕ και τους ερευνητικούς οργανισμούς από 75% σε 50%.

Αυτά τα επίπεδα χρηματοδότησης είναι σημαντικά χαμηλότερα σε σχέση με αυτά του 7ου ΠΠ (συμπεριλαμβανομένου του ευρωπαϊκού προγράμματος οικολογικών αυτοκινήτων που αφορά τα ηλεκτρικά οχήματα που τροφοδοτούνται αποκλειστικά με συσσωρευτές), καθώς και με αυτά των προγραμμάτων Ε&Α με αντικείμενο τις κυψέλες καυσίμου και το υδρογόνου εκτός Ευρώπης. Τα χαμηλά ποσοστά χρηματοδότησης και η χρηματοπιστωτική και οικονομική κρίση η οποία επηρεάζει τη βιομηχανία που αναπτύσσει την εν λόγω τεχνολογία του μέλλοντος έχουν ως αποτέλεσμα το σημερινό επίπεδο της συμμετοχής στις δράσεις της ΚΕ ΚΚΥ να είναι κατώτερο των αρχικών προσδοκιών. Το ενδεχόμενο γενικής έλλειψης ενδιαφέροντος τόσο από τη βιομηχανία όσο και από την ερευνητική κοινότητα είναι πιθανό, εάν συνεχίσουμε την ίδια πορεία.

Εξάλλου, οι συνεισφορές από δημόσιες εθνικές και περιφερειακές πηγές στα έργα ενθαρρύνονται και μάλιστα, σε ορισμένες περιπτώσεις, είναι αναμενόμενες. Ωστόσο, ο ισχύων κανονισμός δεν τις αναφέρει. Το νέο κείμενο αναφέρει ότι η ισοδύναμη συνεισφορά σε σχέση με τα κονδύλια της ΕΕ θα επιτρέψει να ληφθεί υπόψη όχι μόνο η συνεισφορά της βιομηχανίας αλλά και η συνεισφορά που προέρχεται από άλλες νομικές οντότητες που συμμετέχουν στις δραστηριότητες.

Δεδομένου ότι σε περίπτωση επανειλημμένης ανεπαρκούς χρηματοδοτικής συνεισφοράς η Επιτροπή αναλύει κατ’ αρχάς την κατάσταση και στη συνέχεια αποφασίζει για τη λήψη κατάλληλων μέτρων, το άρθρο 12 παράγραφος 7 δεύτερο εδάφιο του παραρτήματος του κανονισμού (ΕΚ) αριθ. 521/2008 «Η Επιτροπή μειώνει...» τροποποιήθηκε ως εξής: «η Επιτροπή μπορεί να μειώσει...».

Επιπλέον, ο Βιομηχανικός Όμιλος και ο Ερευνητικός Όμιλος υποχρεούνται να καταβάλλουν τις εισφορές τους τοις μετρητοίς στον προϋπολογισμό της ΚΕ ΚΚΥ για τα τρέχοντα έξοδα «εκ των προτέρων, πριν από την έναρξη κάθε οικονομικού έτους». Η συμφωνία χρηματοδότησης μεταξύ της Επιτροπής και της ΚΕ ΚΚΥ, η οποία καταρτίστηκε μετά τη σύσταση της ΚΕ ΚΚΥ, προβλέπει ότι η ίδια η Επιτροπή πληρώνει μόνο με δόσεις κατά τη διάρκεια του οικονομικού έτους. Θεμιτό είναι αμφότερες οι Ενώσεις να υπόκεινται στους ίδιους όρους.

Επί του παρόντος, το ποσοστό χρηματοδότησης καθορίζεται μετά από κάθε αξιολόγηση. Για να αυξηθεί η αναγκαία προβλεψιμότητα για τους δικαιούχους, εισάγεται η δυνατότητα καθορισμού ελάχιστου επιπέδου χρηματοδότησης για συγκεκριμένη πρόσκληση.

Στόχος της πρότασης είναι η προσαρμογή των διατάξεων στους ανωτέρω όρους.

- Γενικό πλαίσιο

Οι τεχνολογίες που βασίζονται στις κυψέλες καυσίμου και στο υδρογόνο (ΚΚΥ) είναι πολλά υποσχόμενες μακροπρόθεσμες ενεργειακές επιλογές που μπορούν να χρησιμοποιηθούν σε όλους τους τομείς της οικονομίας και ωφελούν ποικιλοτρόπως την ενεργειακή ασφάλεια, τις μεταφορές, το περιβάλλον και την αποδοτικότητα των πόρων. Αναμένεται να διαδραματίσουν σημαντικό ρόλο στην μετατροπή της ΕΕ σε μια κοινωνία χαμηλών εκπομπών διοξειδίου του άνθρακα και στην επίτευξη του στόχου της μείωσης των εκπομπών αερίων του θερμοκηπίου άνω του 85% έως το 2050.

Οι τεχνολογίες ΚΚΥ προσφέρουν στον τελικό χρήστη μια ποικιλία εφαρμογών: (i) σταθερές εφαρμογές, π.χ. για την παραγωγή ηλεκτρισμού ή/και θερμότητας, (ii) στις μεταφορές, π.χ. για την τροφοδότηση οχημάτων, λεωφορείων και τρένων, και (iii) φορητές εφαρμογές, π.χ. για τροφοδότηση φορητών υπολογιστών και κινητών τηλεφώνων. Κατά τα τελευταία έτη η βιομηχανία ΚΚΥ σημείωσε σημαντική πρόοδο όσον αφορά την ανάπτυξη της τεχνολογίας σε όλους αυτούς τους τομείς εφαρμογών, ιδίως όσον αφορά τη βελτίωση της απόδοσης και τη μείωση του κόστους.

Παραδείγματος χάριν, στον τομέα των μεταφορών σε μια αγορά με τη μεγαλύτερη προβολή και με δυνατότητες μείωσης των αερίων του θερμοκηπίου, μια πρόσφατη εμπεριστατωμένη μελέτη που χρησιμοποιεί πραγματικά δεδομένα της βιομηχανίας καταλήγει στο συμπέρασμα ότι τα ηλεκτρικά οχήματα με κυψέλες καυσίμου (FCEV - Fuel Cell Electric Vehicles) και τα ηλεκτρικά οχήματα με συσσωρευτές (BEV - Battery Electric Vehicule) έχουν σημαντικές δυνατότητες για μείωση των εκπομπών CO2 και των τοπικών εκπομπών και ότι αμφότερες είναι βιώσιμες και συμπληρωματικές εναλλακτικές λύσεις ως προς τα συμβατικά οχήματα με κινητήρες εσωτερικής καύσης (ΚΕΚ) έως το 2025 ή ενωρίτερα με κατάλληλες φοροαπαλλαγές ή/και φορολογικά κίνητρα. Η μελέτη εκτιμά επίσης ότι κατά τη διάρκεια των επόμενων δεκαετιών το κόστος διανομής του υδρογόνου και των υποδομών λιανικής πώλησης θα αποτελεί το 5% του συνολικού κόστους των FCEV (1.000-2.000 ευρώ ανά αυτοκίνητο), το οποίο είναι συγκρίσιμο με την ανάπτυξη υποδομής για την επαναφόρτιση των BEV και των επαναφορτιζόμενων υβριδικών οχημάτων (plug-in hybrids - PHEV) και δικαιολογεί τη δημιουργία ειδικής υποδομής για το υδρογόνο.

Προκειμένου να καταστεί δυνατή η πλήρης συμμετοχή των τεχνολογιών των ΚΚΥ είναι ακόμη απαραίτητη η συνεχής και σταθερή δημόσια στήριξη καθώς και άλλα συνοδευτικά μέτρα ώστε να ξεπεραστούν οι εναπομείναντες τεχνολογικοί, οικονομικοί και θεσμικοί φραγμοί για την ευρεία διάθεσή τους στον εμπόριο. Παρά την οικονομική κρίση οι μεγάλοι ανταγωνιστές της ΕΕ στον εν λόγω τομέα (ΗΠΑ, Ιαπωνία, Νότια Κορέα και Κίνα) εξακολουθούν να καταβάλλουν αδιάκοπες προσπάθειες για να υπερπηδήσουν αυτούς τους φραγμούς μέσω προγραμμάτων ΕΤΑ, μέτρων πολιτικής και δράσεων εμπορικής διάθεσης.

Ισχύουσες διατάξεις στον τομέα που καλύπτει η πρόταση

Υπάρχουν άλλες τέσσερεις κοινές επιχειρήσεις που συστάθηκαν δυνάμει του άρθρου 187 της ΣΛΕΕ (πρώην άρθρο 171 της συνθήκης ΕΚ): CLEAN SKY, IMI, ARTEMIS και ENIAC. Κάθε κοινή επιχείρηση έχει προσαρμόσει τις διατάξεις που την αφορούν στις ιδιαιτερότητες του τομέα δραστηριότητάς της.

Εναρμόνιση με τις άλλες πολιτικές και στόχους της Ένωσης

Μεταξύ των πρωτοβουλιών που δρομολογήθηκαν τον Ιανουάριο του 2007 με την ανακοίνωση «Ενεργειακή πολιτική για την Ευρώπη»[2], η Ευρωπαϊκή Επιτροπή αναπτύσσει το ευρωπαϊκό στρατηγικό σχέδιο ενεργειακών τεχνολογιών (σχέδιο SET)[3] για να καθορίσει την πορεία της καινοτομίας στις ενεργειακές τεχνολογίες κατά τις επόμενες δεκαετίες, να ενθαρρύνει τις αποδοτικές τεχνολογίες χαμηλής περιεκτικότητας σε διοξείδιο του άνθρακα, συμπεριλαμβανομένων των κυψελών καυσίμου και του υδρογόνου και να δημιουργήσει βιωσιμότερο ενεργειακό σύστημα. Τον Μάιο του 2007 το Ευρωπαϊκό Κοινοβούλιο εξέδωσε γραπτή δήλωση[4] με την οποία καλεί τα θεσμικά όργανα της ΕΕ να υποστηρίξουν τις τεχνολογίες κυψελών καυσίμου και υδρογόνου για φορητές και σταθερές εφαρμογές και για εφαρμογές στον τομέα των μεταφορών, μέσω συμπράξεων με ενδιαφερόμενες περιφέρειες και πόλεις, ΜΜΕ και οργανώσεις της κοινωνίας των πολιτών.

Ο προτεινόμενος κανονισμός του Συμβουλίου συνάδει με τις πολιτικές της ΕΕ στον τομέα της έρευνας. Επίσης, συνάδει με την ανανεωμένη στρατηγική της Λισαβόνας[5] και τους στόχους της Βαρκελώνης, σύμφωνα με τους οποίους η ΕΕ πρέπει να είχε επενδύσει το 3% του ΑΕΠ της στην έρευνα και την ανάπτυξη έως το 2010. Το έβδομο πρόγραμμα πλαίσιο (7ο ΠΠ) (2007-2013) διαδραματίζει σημαντικό ρόλο, ώστε η Ευρώπη να επιτύχει τους εν λόγω στόχους. Αντικατοπτρίζει επίσης τη συναινετική άποψη ότι η Ευρώπη πρέπει να διπλασιάσει τις προσπάθειές της για τη βελτίωση των αποδόσεων από τις επενδύσεις της στην ΕΤΑ&Α, προκειμένου να αποκτήσει εφόδια ως μια ανταγωνιστική και δυναμική οικονομία βασιζόμενη στη γνώση.

Η εν λόγω πρωτοβουλία εντάσσεται σε μια ευρεία και φιλόδοξη ενωσιακή στρατηγική με στόχο την κάλυψη του ελλείμματος καινοτομίας, η οποία περιλαμβάνει την πρόταση ίδρυσης ενός Ευρωπαϊκού Ινστιτούτου Τεχνολογίας.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΑΝΤΙΚΤΥΠΟΥ

Διαβουλεύσεις με τα ενδιαφερόμενα μέρη και χρήση των εκτιμήσεων των εμπειρογνωμόνων |

ΑΝΕΥ ΑΝΤΙΚΕΙΜΕΝΟΥ |

Εκτίμηση αντικτύπου ΑΝΕΥ ΑΝΤΙΚΕΙΜΕΝΟΥ |

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Σύνοψη της προτεινόμενης δράσης

Η πρόταση συνίσταται σε κανονισμό του Συμβουλίου ο οποίος τροποποιεί τον κανονισμό του Συμβουλίου για τη σύσταση της κοινής επιχείρησης «Κυψέλες καυσίμου και υδρογόνο».

Νομική βάση Νομική βάση της πρότασης είναι το άρθρο 187 της Συνθήκης για τη Λειτουργία της Ευρωπαϊκής Ένωσης. |

Επικουρικότητα και αναλογικότητα ΑΝΕΥ ΑΝΤΙΚΕΙΜΕΝΟΥ |

Επιλογή του μέσου |

Κανονισμός του Συμβουλίου ο οποίος τροποποιεί τον κανονισμό (ΕΚ) αριθ. 521/2008 του Συμβουλίου. |

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Δεν υπάρχουν δημοσιονομικές επιπτώσεις όσον αφορά τον προϋπολογισμό που εγκρίθηκε αρχικά για τον εν λόγω κανονισμό του Συμβουλίου. Οι προτεινόμενες τροποποιήσεις θα βελτιώσουν τις δυνατότητες για την εξάντληση όλων των πιστώσεων του σχετικού προϋπολογισμού.

Η συνεισφορά της ΕΕ, συνολικού ύψους 470 εκατομμυρίων ευρώ, θα προέλθει από τις ακόλουθες γραμμές του προϋπολογισμού του ειδικού προγράμματος «Συνεργασία» του 7ου ΠΠ: ενέργεια, νανοεπιστήμες, νανοτεχνολογίες, υλικά και νέες τεχνολογίες παραγωγής, μεταφορές (συμπεριλαμβανομένης της αεροναυτικής), και περιβάλλον (συμπεριλαμβανομένης της αλλαγής του κλίματος) της ΓΔ ΕΤΑ από τη γραμμή του προϋπολογισμού «Μεταφορές» της ΓΔ ΚΙΝΗΤΙΚΟΤΗΤΑΣ ΚΑΙ ΜΕΤΑΦΟΡΩΝ και από τη γραμμή του προϋπολογισμού «Ενέργεια» της ΓΔ ΕΝΕΡΓΕΙΑΣ.

5. ΠΡΟΑΙΡΕΤΙΚΑ ΣΤΟΙΧΕΙΑ

[…]

2011/0091 (NLE)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

ο οποίος τροποποιεί τον κανονισμό (ΕΚ) αριθ. 521/2008 για τη σύσταση της κοινής επιχείρησης «Κυψέλες καυσίμου και υδρογόνο» (Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 187 και 188,

Έχοντας υπόψη την πρόταση της Ευρωπαϊκής Επιτροπής,

Έχοντας υπόψη τη γνώμη του Ευρωπαϊκού Κοινοβουλίου[6],

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[7],

Εκτιμώντας τα ακόλουθα:

1. Η κοινή επιχείρηση «Κυψέλες καυσίμου και υδρογόνο» (ΚΕ ΚΚΥ) ιδρύθηκε στις 30 Μαΐου 2008 με ιδρυτικά μέλη τον Βιομηχανικό Όμιλο και την Επιτροπή.

2. Ο Ερευνητικός Όμιλος έγινε μέλος της ΚΕ ΚΚΥ στις 14 Ιουλίου 2008. Η εν λόγω Ένωση συμβάλλει τόσο οικονομικά όσο και σε είδος στους στόχους της ΚΕ ΚΚΥ. Λαμβάνοντας υπόψη τη συγκεκριμένη σύνθεση της ΚΕ ΚΚΥ, καθώς και τους κανόνες και τον χαρακτήρα της, τους στόχους και το πεδίο των δραστηριοτήτων της, από τα αποτελέσματα που έχουν επιτευχθεί επωφελούνται τόσο τα μέλη του Ερευνητικού Ομίλου όσο και τα μέλη του Βιομηχανικού Ομίλου. Επομένως, δικαιολογείται να θεωρείται ως ισοδύναμη η συνεισφορά σε είδος του Βιομηχανικού Ομίλου με αυτήν του Ερευνητικού Ομίλου.

3. Εφόσον ο Ερευνητικός Όμιλος έγινε μέλος της κοινής επιχείρησης στις 14 Ιουλίου 2008, είναι σκόπιμο να θεωρηθεί ότι η συνεισφορά σε είδος των ερευνητικών οργανισμών (συμπεριλαμβανομένων των πανεπιστημίων και των ερευνητικών κέντρων) είναι ισοδύναμη με τη συνεισφορά της Κοινότητας, κατά την έννοια του άρθρου 12 παράγραφος 3 του καταστατικού.

4. Η ΚΕ ΚΚΥ λειτουργεί για πάνω από δύο χρόνια, κατά τη διάρκεια των οποίων έχει ολοκληρωθεί ένας πλήρης λειτουργικός κύκλος με τη δημοσίευση προσκλήσεων υποβολής προτάσεων, αξιολογήσεις προτάσεων, διαπραγματεύσεις χρηματοδότησης και σύναψη συμφωνιών επιχορήγησης. Η πείρα που αποκτήθηκε από την εν λόγω περίοδο διδάσκει ότι τα ανώτατα επίπεδα χρηματοδότησης έργων της ΚΕ ΚΚΥ χρειάστηκε να μειωθούν σημαντικά για όλους τους συμμετέχοντες. Κατά συνέπεια, το επίπεδο συμμετοχής στις δράσεις της ΚΕ ΚΚΥ υπήρξε κατά πολύ κατώτερο των αρχικών προσδοκιών.

5. Σύμφωνα με το άρθρο 26 του παραρτήματος του κανονισμού (ΕΚ) αριθ. 521/2008 για τη σύσταση της κοινής επιχείρησης «Κυψέλες καυσίμου και υδρογόνο»[8], το διοικητικό συμβούλιο ενέκρινε τις τροποποιήσεις του εν λόγω κανονισμού.

6. Η δυνατότητα να θεωρούνται οι συνεισφορές σε είδος από όλες τις νομικές οντότητες που συμμετέχουν στις δραστηριότητες ως ισοδύναμες χρηματοδοτήσεις συνιστά αναγνώριση της ιδιότητας του μέλους του Ερευνητικού Ομίλου και βελτιώνει τα επίπεδα χρηματοδότησης, τηρουμένης μάλιστα της βασικής αρχής της ισοδυναμίας, και λαμβανομένης υπόψη της ανάγκης εφαρμογής δίκαιης και ισόρροπης μείωσης της χρηματοδότησης για τους διάφορους τύπους συμμετεχόντων.

7. Τα λειτουργικά έξοδα του Γραφείου Προγράμματος της κοινής επιχείρησης καλύπτονται από τα τρία μέλη της. Είναι σκόπιμο να προβλεφθεί ότι όλα τα μέλη της κοινής επιχείρησης θα τηρούν ίδιο χρονοδιάγραμμα καταβολής των συνεισφορών.

8. Η Επιτροπή πρέπει να έχει μια κάποια ευελιξία ως προς τα μέτρα που πρέπει να λαμβάνει σε περίπτωση μη ισοδύναμης συνεισφοράς.

9. Επί του παρόντος, το επίπεδο χρηματοδότησης καθορίζεται μετά από κάθε αξιολόγηση των προτάσεων που παραλαμβάνονται. Για να μπορέσουν οι δικαιούχοι να εκτιμήσουν το μέγεθος της πιθανής χρηματοδότησης, πρέπει να προβλεφθεί η δυνατότητα προσδιορισμού, για κάθε πρόσκληση, ενός ελάχιστου επιπέδου χρηματοδότησης.

10. Συνεπώς, ο κανονισμός (ΕΚ) αριθ. 521/2008 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) αριθ. 521/2008 τροποποιείται σύμφωνα με το παράρτημα του παρόντος κανονισμού.

Άρθρο 2

Παρά παρέκκλιση του άρθρου 12 παράγραφος 3 του παραρτήματος του κανονισμού αριθ. 521/2008, ο τροποποιητικός κανονισμός δεν θίγει τα δικαιώματα και τις υποχρεώσεις που απορρέουν από τις συμφωνίες επιχορήγησης και άλλες συμβάσεις που συνήψε η κοινή επιχείρηση πριν από την ημερομηνία έναρξης ισχύος του παρόντος κανονισμού. Ειδικότερα, δεν θίγει τα ανώτερα όρια χρηματοδότησης που καθορίζονται σε αυτές.

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ωστόσο, το σημείο 3 στοιχείο α) του παραρτήματος εφαρμόζεται από τις 14 Ιουλίου 2008.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Ο κανονισμός (ΕΚ) αριθ. 521/2008 τροποποιείται ως εξής:

11. Το άρθρο 6 τροποποιείται ως εξής:

α) Η παράγραφος 2 αντικαθίσταται από το ακόλουθο κείμενο:

«2. Η κοινή επιχείρηση ΚΚΥ μπορεί να έχει δική της δυνατότητα εσωτερικού ελέγχου.»

Το παράρτημα του κανονισμού (ΕΚ) αριθ. 521/2008 τροποποιείται ως εξής:

12. Το άρθρο 2 τροποποιείται ως εξής:

α) Η πρώτη και δεύτερη περίπτωση της παραγράφου 2 αντικαθίστανται από το ακόλουθο κείμενο:

«—διασφαλίζει ότι η συνεισφορά του στους πόρους της κοινής επιχείρησης ΚΚΥ, σύμφωνα με το άρθρο 12 του παρόντος καταστατικού καταβάλλεται προκαταβολικά τοις μετρητοίς σε συμφωνημένες δόσεις, ώστε να καλύψει το 50 % των δαπανών λειτουργίας της κοινής επιχείρησης ΚΚΥ και εγγράφεται στον προϋπολογισμό της κοινής επιχείρησης ΚΚΥ,

- διασφαλίζει ότι η συνεισφορά της βιομηχανίας στην υλοποίηση των δραστηριοτήτων ΕΤΑ που χρηματοδοτούνται από την κοινή επιχείρηση ΚΚΥ, μαζί με τη συνεισφορά των άλλων δικαιούχων, ισοδυναμεί τουλάχιστον με τη συνεισφορά της Ένωσης»·

β) Η τέταρτη περίπτωση του δευτέρου εδαφίου της παραγράφου 3 αντικαθίσταται από το ακόλουθο κείμενο:

«—διασφαλίζει ότι η συνεισφορά του στους πόρους της κοινής επιχείρησης ΚΚΥ, σύμφωνα με το άρθρο 12 του παρόντος καταστατικού, καταβάλλεται προκαταβολικά τοις μετρητοίς σε συμφωνημένες δόσεις, ώστε να καλύψει το 1/12 των δαπανών λειτουργίας της κοινής επιχείρησης ΚΚΥ και εγγράφεται στον προϋπολογισμό της κοινής επιχείρησης ΚΚΥ».

13. Το άρθρο 12 τροποποιείται ως εξής:

α) Η παράγραφος 3 αντικαθίσταται από το ακόλουθο κείμενο:

«3. Οι επιχειρησιακές δαπάνες της κοινής επιχείρησης ΚΚΥ καλύπτονται από τη χρηματοδοτική συνεισφορά της Ένωσης και μέσω συνεισφορών σε είδος των νομικών οντοτήτων που συμμετέχουν στις δραστηριότητες. Η συνεισφορά των συμμετεχουσών νομικών οντοτήτων είναι τουλάχιστον ισοδύναμη με τη χρηματοδοτική συνεισφορά της Ένωσης.

Τα έσοδα χρησιμοποιούνται σύμφωνα με τους κανόνες συμμετοχής που καθορίζονται στην απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[9]. Η διάταξη αυτή ισχύει από την ημερομηνία κατά την οποία ο Ερευνητικός Όμιλος έγινε μέλος της κοινής επιχείρησης ΚΚΥ.»·

α) Η παράγραφος 7 τροποποιείται ως εξής:

i) Το δεύτερο και το τρίτο εδάφιο αντικαθίστανται από το ακόλουθο κείμενο:

«Εάν από την αξιολόγηση διαπιστωθεί ότι η συνεισφορά σε είδος των συμμετεχουσών νομικών οντοτήτων δεν ανέρχεται στο απαιτούμενο επίπεδο, η Επιτροπή μπορεί να μειώσει τη συνεισφορά της το επόμενο έτος.

Εάν διαπιστωθεί ότι η συνεισφορά σε είδος των συμμετεχουσών νομικών οντοτήτων δεν ανέρχεται στο απαιτούμενο επίπεδο για δύο συναπτά έτη, η Επιτροπή μπορεί να προτείνει στο Συμβούλιο να διαλύσει την κοινή επιχείρηση ΚΚΥ.».

4. Στο άρθρο 15 προστίθεται η ακόλουθη παράγραφος 4:

«4. Το διοικητικό συμβούλιο μπορεί να αποφασίσει να προβλέψει ένα ελάχιστο επίπεδο χρηματοδότησης για κάθε κατηγορία συμμετέχοντος με συγκεκριμένη πρόσκληση υποβολής προτάσεων.»

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ

Η προτεινόμενη τροποποίηση δεν έχει καμία επίπτωση στον προϋπολογισμό της ΕΕ.

(Άρθρο 28 του δημοσιονομικού κανονισμού και άρθρο 22 των κανόνων εφαρμογής]

[1] EE L 412 της 30.12.2006, σ.1

[2] «Ενεργειακή πολιτική για την Ευρώπη»· COM(2007)1 τελικό· 10.1.2007.

[3] «Προς ένα ευρωπαϊκό στρατηγικό σχέδιο ενεργειακών τεχνολογιών» - COM(2006)847 τελικό· 10.1.2007.

[4] Γραπτή δήλωση, δυνάμει του κανόνα 116 του εσωτερικού κανονισμού, υπέρ της καθιέρωσης μιας οικολογικής οικονομίας του υδρογόνου και μιας τρίτης βιομηχανικής επανάστασης στην Ευρώπη, μέσω σύμπραξης με τις ενδιαφερόμενες περιφέρειες και πόλεις, τις ΜΜΕ και τις οργανώσεις της κοινωνίας των πολιτών, Ευρωπαϊκό Κοινοβούλιο 0016/2007, Μάιος 2007.

[5] COM(2005) 24

[6] ΕΕ Ε […], […], σ. […].

[7] ΕΕ Ε […], […], σ. […].

[8] ΕΕ L 153 της 12.6.2008, σ. 1.

[9] ΕΕ L 412 της 30.12.2006, σ.1.